Tomme tribuner for Romney
Av Are Tågvold Flaten/amerikanskpolitikk.no Fredag formiddag snakket Mitt Romney foran 1200 stivpyntede medlemmer av Detroit Economic Club. Scenen var plassert på kunstgresset til NFL-laget Detroit Lions på Ford Field i Detroit. Rundt ham stod tribunene, som kan romme 65.000 mennesker, tomme. Allerede før talen var over frydet Demokratene seg over de tomme setene, og minte om at Barack Obama ikke slet med å fylle tribuner i februar for fire år siden. Romney leverte imidlertid ikke en tale som var ment å fylle tribunene, men det er liten tvil om at valget av arena var uheldig. Romney sa selv at talen «ikke ville være spennende,» men viktig, og fokusert på konkrete tiltak for å få økonomien på rett kjøl igjen.«Vi har hatt 36 måneder med en arbeidslediget på over åtte prosent,» sa Romney. «24 millioner strever med å finne en jobb, og 3 millioner har forsvunnet fra arbeidsmarkedet,» fortsatte han. «Den nasjonale gjelden er for høy, og mulighetene for få.» «Alt Obama har gjort, har gjort det vanskeligere,» sa Romney.Et viktig steg i riktig retning, i følge Romney, er å foreta store endringer i skattesystemet. Han vil derfor kutte skattenivået med 20 prosent på lønnsinntekter for alle indi-vider, slik at vanlige folk får beholde mer av det de tjener, og slik at de som tjener mye kan investere, og satse mer. Skatteøkninger vil ikke komme på tale. For selskaper vil Romney kutte skattenivået fra 35 prosent til 25 prosent, slik at Amerika kan bli «konkurransedyktige igjen,» som Romney selv sa det. Han vil beholde kapitalbesktningen på 15 prosent, mens den vil kuttes helt for alle som tjener mindre enn 200.000 dollar. Arveavgiften - den såkalte «death tax» - skal kuttes helt.Romney gjorde et poeng av at USA har 15 billioner dollar i gjeld, men 62 billioner dollar i ustøttede trygdelovnader. En måte å kutte utgifter på, slik Romney presenterte det i Detroit fredag ettermiddag, er å vurdere hvert offentlig program hver for seg, og deretter stille spørsmålet om det er såpass viktig å bevare at man er villig til å låne penger av Kina for å holde hjulene i gang. Og hvis ikke det er tilfellet, så må det kuttes, sa Romney, som vil legge Obamas helsereform på hoggestaben som noe av det første han gjør dersom blir USAs neste president. Når det gjelder trygdeordningene, så foreslo Romney å heve alderen for de som kan motta Medicaremidler fra og med 2022. For øyeblikket gjelder programmet for de som er 65 og eldre. Alderskravet vil deretter økes med én måned i året. Når det gjelder Medicaid (for de fattige), så ønsker Romney å overføre programmet fra føderale hender, og ned på delstatsnivå, som han mener er bedre egnet til å styre programmet. Slik Romney ser det, så innebærer hans økonomiske plan, som jeg her kun har referert noen av punktene fra, «den største fundamentale endringen de føderale myndighetene vil gjennomgå i moderne historie.» Følg amerikanskpolitikk.no på Twitter!Før han forlot scenen snakket deretter Romney om hvor høyt han elsker Amerika, Michigan, og amerikanske biler. Og deretter minnet han folk på at han ikke er som folk flest, ved å nevne noen av bilene han og kona Ann eier. «Jeg kjører en Mustang og en Chevy pickup truck. Ann kjører et par Cadillacs.» «Et par Cadillacs»- kommentaren kommer til å bli gjentatt titt og ofte av Romneys motstandere i dagene framover, for den bekrefter på mange måter inntrykket av Romney som en rik mann som ikke vet hvordan vanlige amerikanere har det. Pila peker uansett oppover for Mitt Romney i Michigan, som går til valgurnene tirsdag 28. februar. Før fredagens tale ble det sluppet to nye målinger der han ligger henholdsvis 3 og 6 prosent foran andremannen Rick Santorum. Ron Paul følger på tredjeplass, foran Newt Gingrich. Romney ligger også godt an i Arizona, som har valg 28. februar. Du ser hele talen her (via C-SPAN).
DETROIT, MICHIGAN: Demokratene fryder seg over at Mitt Romney ikke greide å fylle tribunene når han snakker om økonomisk politikk.